কামারহাটিতে মদন মিত্রর হারের জেরে শাসকদলের দুই গোষ্ঠীর মধ্যে বেধে গেল হাতাহাতি। আজ সকালে কামারহাটি পুরসভার চেয়ারম্যান গোপাল সাহার বিরুদ্ধে অন্তর্ঘাতের অভিযোগে বিক্ষোভ দেখায় এক গোষ্ঠী। অন্য পক্ষ আপত্তি জানালে শুরু হয়ে যায় মারামারি। অভিযোগ অস্বীকার করেছেন গোপাল সাহা। ঘটনার কথা জেনে ঘনিষ্ঠ মহলে মদন মিত্রর মন্তব্য, সিপিএম পিছন থেকে এলাকা অশান্ত করতে চাইছে।
 ওয়েব ডেস্ক: কামারহাটিতে মদন মিত্রর হারের জেরে শাসকদলের দুই গোষ্ঠীর মধ্যে বেধে গেল হাতাহাতি। আজ সকালে কামারহাটি পুরসভার চেয়ারম্যান গোপাল সাহার বিরুদ্ধে অন্তর্ঘাতের অভিযোগে বিক্ষোভ দেখায় এক গোষ্ঠী। অন্য পক্ষ আপত্তি জানালে শুরু হয়ে যায় মারামারি। অভিযোগ অস্বীকার করেছেন গোপাল সাহা। ঘটনার কথা জেনে ঘনিষ্ঠ মহলে মদন মিত্রর মন্তব্য, সিপিএম পিছন থেকে এলাকা অশান্ত করতে চাইছে। রবিবার বেলা সাড়ে ১১টা। কামারহাটির অমৃত ভবনে ভোটের ফল নিয়ে বৈঠকে বসেছেন জ্যোতিপ্রিয় মল্লিক, পূর্ণেন্দু বসু, সৌগত রায়। বাইরে তখন তৃণমূলের পতাকা নিয়ে চলছে বিক্ষোভ। প্রায় শ-খানেক বিক্ষোভকারীর দাবি, তাঁরা মদন মিত্রর অনুগামী তৃণমূল কর্মী। কামারহাটি পুরসভা চেয়ারম্যান গোপাল সাহার বিরুদ্ধে বিক্ষোভকারীরা যখন ক্ষোভ উগরে দিচ্ছেন, তখনই অমৃত ভবন থেকে বেরিয়ে আসেন আরেক দল তৃণমূল কর্মী। শুরু হয়ে যায় দু-পক্ষের মারামারি। গোটা ঘটনায় পুলিস ছিল নীরব দর্শক। বেগতিক দেখে স্থানীয় তৃণমূল নেতারা বৈঠক ছেড়ে বেরিয়ে এসে পরিস্থিতি সামাল দেন। অন্তর্ঘাতের অভিযোগ অস্বীকার করেছেন কামারহাটি পুরসভার চেয়ারম্যান। ঘটনার কথা জানার পর ঘনিষ্ঠ মহলে মদন মিত্র বলেন, কামারহাটিতে যা হয়েছে তা অত্যন্ত দুঃখের। সিপিএম পিছন থেকে এলাকা অশান্ত করতে চাইছে। তৃণমূল কর্মীরা যেন সিপিএমের ফাঁদে পা না দেন। মমতা বন্দ্যোপাধ্যায়ের নির্দেশ পালনের জন্য কামারহাটির দলীয় কর্মীদের অনুরোধ জানান মদন মিত্র। গোটা ঘটনায় তৃণমূলের উত্তর ২৪ পরগনা জেলা সভাপতি জ্যোতিপ্রিয় মল্লিকের কোনও প্রতিক্রিয়া মেলেনি।